ยืนยันมีปริมาณผักเพียงพอต่อประชาชน ในช่วงเทศกาลกินเจ ห้ามฉวยโอกาสขึ้นราคาโดยไม่เป็นธรรม
นายอุดม ศรีสมทรง รองอธิบดีกรมการค้าภายใน เปิดเผยว่า ราคาผักทยอยปรับตัวสูงขึ้นจากปัจจัยด้านสภาพภูมิอากาศในแต่ละแหล่งผลิตทั่วประเทศ ประกอบกับช่วงเทศกาลกินเจ ส่งผลให้ประชาชนผู้บริโภคมีความกังวลในการจับจ่ายสินค้าช่วงเทศกาลกินเจ โดยกรมการค้าภายใน ติดตามสถานการณ์ราคาผักอย่างต่อเนื่องใกล้ชิด เมื่อวันที่ 23 กันยายนที่ผ่านมา มีการประชุมหารือร่วมกับสมาคมตลาดกลางค้าส่งสินค้าเกษตรไทย สมาคมตลาดสดและสำนักงานพาณิชย์จังหวัดทั่วประเทศ พบว่า ผักบางชนิดราคาทรงตัว เช่น กะหล่ำปลี คะน้า บางชนิดมีการปรับตัวสูงขึ้นเล็กน้อยเนื่องจากอ่อนไหวต่อสภาพอากาศ เช่น ขึ้นฉ่าย ผักกาดหอม กวางตุ้ง และบางชนิดที่มีการปรับตัวลดลง เช่น ผักบุ้งถั่วฝักยาว พริกแดงจินดา เนื่องจากสภาพอากาศที่แปรปรวน ส่งผลให้แหล่งผลิตสินค้าทางการเกษตรได้รับผลกระทบในบางพื้นที่ ทำให้ปริมาณผักเข้าสู่ตลาดลดลงแต่ยังคงมีปริมาณเพียงพอต่อความต้องการของผู้บริโภค ราคาสินค้าในภาพรวมยังไม่เปลี่ยนแปลงมากนัก เมื่อเทียบกับช่วงเดียวกันในปีที่แล้ว ส่วนใหญ่ผักชนิดใบได้รับผลกระทบจากน้ำท่วมขังบางส่วน จึงได้รับความเสียหายบ้าง ทำให้ต้องปรับราคาขึ้น ขณะเดียวกันผักจากพื้นที่สูง เช่น กะหล่ำปลี ผักขาวปลี ราคายังทรงตัวไม่มีการเปลี่ยนแปลง ส่วนผักบางชนิดราคาปรับลดลง ซึ่งในปีนี้ผู้บริโภคซื้อสินค้าในปริมาณที่น้อยลงจากปีก่อน เนื่องจากภาวะเศรษฐกิจและยังมีค่าใช้จ่ายอีกหลายด้าน กรมการค้าภายใน จึงดำเนินโครงการ พาณิชย์ลดราคา! เทศกาลกินเจ จำหน่ายผัก สินค้าอุปโภคบริโภค และอาหารเจปรุงสุก ทั้งในกรุงเทพฯ และต่างจังหวัด เพื่อเป็นการเพิ่มทางเลือกในการซื้อสินค้าและแบ่งเบาภาระค่าครองชีพให้แก่ผู้บริโภค โดยจะติดตามและประเมินสถานการณ์ร่วมกับสำนักงานพาณิชย์จังหวัดและสมาคมตลาดกลางค้าส่งสินค้าเกษตรไทยและสมาคมตลาดสดอย่างใกล้ชิด เพื่อไม่ให้ผู้บริโภคถูกเอารัดเอาเปรียบ และขอเน้นย้ำให้ผู้ประกอบการปิดป้ายแสดงราคาจำหน่ายให้ชัดเจน ห้ามฉวยโอกาสปรับขึ้นราคาโดยไม่เป็นธรรม หากประชาชนพบเห็นการจำหน่ายสินค้า หรือบริการที่ไม่เป็นธรรม สามารถแจ้งได้ที่ สายด่วน 1569 หรือสำนักงานพาณิชย์จังหวัด